Fredag eftermiddag er tre mænd blevet fremstillet i grundlovsforhør.

Tre mænd er blevet fængslet for grov vold i fire uger. Det sker efter, at de er blevet fremstillet i grundlovsforhør. De tre mænd blev anholdt sent i går aftes, da Nordjyllands Politi fik en anmeldelse om skud i det indre Aalborg . Men indtil nu har politiet endnu ikke bekræftet, at der har foregået en skudafgivelse. - Jeg vil gerne understrege, at vi i øjeblikket ingen indikation har af, at der skulle være afgivet skud, men det ændrer ikke på, at episoden med vold på gaden har været voldsom for vidner. - Man skal naturligvis som borger i byen kunne bevæge sig trygt rundt i det offentlige rum uden at frygte, at man oplever voldshandlinger på gadeplan, siger vicepolitiinspektør Lasse Kragh. - Derfor kommer vi også til at efterforske den her sag grundigt, så vi kan få belyst omstændighederne klart før, under og efter – og få de ansvarlige stillet til ansvar, siger Lasse Kragh. Nordjyllands Politi oplyser også, at de vil have øget tilstedeværelse af uniformerede patruljer i området henover weekenden. Nordjyllands Politi vil derudover opstille den mobile politistation i området omkring gerningsstedet på Kjellerups Torv i det centrale Aalborg lørdag den 13. marts i tidsrummet klokken 10 - 14. De tre anholdte mænd er fra lokalområdet og er 19-20 år.